Benarkah Jasad Ataturk Tak Diterima Bumi?

Bila kita berbicara tentang Mustafa Kemal Ataturk, perkara-perkara yang terpacul dalam kepala kita ialah menghapuskan sistem kekhalifahan dan tindakan beliau pada institusi agama. Namun cerita paling masyhur berkenaan beliau ialah jenazah beliau tidak diterima bumi kerana dosa-dosa yang dilakukan pada umat Islam. Saya akui ini satu topik kontroversi yang sering diceritakan para agamawan di medan-medan ceramah tak kira masa atau tempat tetapi sudah tiba masanya untuk kita perbetulkan kisah ini supaya kebenaran diketahui semua.

Tahun-tahun Terakhir Ataturk

Pada tahun 1937, sudah timbul tanda-tanda kemerosotan kesihatan Ataturk. Pada awal tahun 1938, semasa melakukan lawatan ke Yalova, Turki, beliau ditimpa penyakit serius dan memerlukan rawatan doktor. Selepas mendapat rawatan jangka pendek di Yalova di mana keadaan kesihatan beliau dilihat bertambah baik, Ataturk meneruskan lawatan seperti dirancang.

Namun, keadaan kesihatan beliau kembali merosot semasa melakukan perjalanan ke Ankara, Mersin dan Adana. Apabila beliau pulang semula ke Ankara pada Mei 1938, Ataturk dinasihatkan untuk berangkat ke Istanbul untuk mendapatkan rawatan untuk penyakit beliau. Hasil diagnosis yang dilakukan pakar perubatan mendapati beliau menghidap sirosis, sejenis penyakit hati yang mengakibatkan peningkatan dalam tisu berserat dan pemusnahan sel-sel hati.

Dan ini sesuatu yang tidak mengejutkan kerana menurut rekod, Ataturk dikenali sebagai kaki botol, suka menari, bermain permainan kad dan perempuan. Berikutan itu, beliau mengambil keputusan menjadikan Istana Dolmabahce, Istanbul, di sebelah utara bahagian Eropah Selat Bosphorus sebagai kediaman beliau.

Semasa bulan-bulan terakhir ini, walaupun dalam keadaan sakit yang teramat, Ataturk cuba meneruskan rutin harian seperti biasa. Antara rutin beliau pada bulan-bulan tersebut ialah mempengerusikan mesyuarat Majlis Menteri-Menteri, menyelesaikan urusan berkenaan wilayah Hatay dan menjadi tuan rumah kepada Raja Carol II dari Romania semasa lawatan baginda ke Turki pada Jun 1938.

Namun, Ataturk dilihat jarang berdiri dan pada ketika itu, berehat di atas kapal layar Savarona sehingga akhir Julai 1938, di mana keadaan kesihatan beliau kembali merosot lalu dipindahkan ke satu bilik khas untuk beliau di Istana Dolmabahce. Semasa di Dolmabahce, Ataturk koma pada September sebelum kembali tidak sedarkan diri pada 9 November. Pada tanggal 10 November 1938, beliau meninggal dunia pada usia 57 tahun dengan jam bilik tidurnya menunjukkan waktu kematian 9.05 pagi.

Pengebumian

Persiapan telah diatur oleh pihak berkuasa untuk menguruskan urusan pemakaman negara untuk Ataturk. Pada ketika itu, belum ada keputusan berkenaan tempat pemakaman. Sehari selepas kematian beliau, Parlimen Turki yang bersidang di Ankara melantik Ismet Inonu sebagai Presiden Republik Turki yang baru.

Pada mulanya, tidak ada keperluan untuk melakukan solat jenazah bagi Ataturk. Namun, Makbule Atadan, kakak kepada Ataturk, yang menetap di Dolmabahce selama beberapa hari sehingga hari kematian Ataturk, mendesak agar urusan tersebut dilakukan di sebuah masjid sebelum jenazah dibawa ke Ankara. Akhirnya, Atadan diyakinkan oleh Presiden Jabatan Pengurusan Agama, Rifat Borekci bahawa solat jenazah juga seharusnya dilakukan di luar masjid.

Pada 19 November, pada jam 8.10 pagi waktu tempatan, solat jenazah Ataturk diimamkan oleh Profesor Serafettin Yaltkaya, Pengarah Institut Kajian Islam di mana ia dilakukan dalam Bahasa Turki dan bukan mengikut Bahasa Arab. Semasa upacara berlangsung, sebarang usaha untuk mengambil gambar adalah tidak dibenarkan. Solat jenazah dihadiri oleh orang-orang yang rapat dengan beliau, beberapa orang jeneral, pegawai-pegawai agama, kakitangan istana dan Mejar Yasar Okur, seorang hafiz Al-Quran merangkap pegawai tentera yang berkhidmat bersama Ataturk selama 15 tahun.

Memandangkan urusan pengebumian ditangguhkan bagi memberi peluang kepada def-def kehormat dan orang ramai memberi penghormatan terakhir kepada Ataturk, jenazah beliau telah diawet di Ankara oleh pakar patologi dari Akademi Perubatan Tentera Gulhane (GMMA), Prof. Lutfi Aksu. Sementara proses pengkafanan dilakukan oleh salah seorang dari sembilan pakar perubatan yang menandatangani sijil kematian beliau, Prof. Mehmet Kamil Berk. Kemudian jenazah Ataturk dibaringkan dalam posisi rehat sementara Atadan, pegawai-pegawai tinggi kerajaan dan tentera serta individu berpengaruh lain memberi penghormatan terakhir pada waktu-waktu tertentu.

Jenazah Ataturk diletakkan dalam satu keranda kayu walnut berkualiti tinggi dengan bahagian dalam diperbuat daripada kayu mahogani. Keranda yang dilitupi dengan bendera kebangsaan Turki diletakkan pada 16 November di dewan sambutan istana pada sebuah catalfaque. Ianya diapit dengan tiga obor tinggi pada setiap sisi mewakili enam rukun utama Kemalisme dan diletakkan lingkaran bunga di atas keranda untuk tatapan orang ramai. Selama tiga hari, beribu-ribu orang hadir bagi memberi penghormatan terakhir kepada beliau pada catalfaque di mana pegawai-pegawai kehormat bertugas menjaga jenazah.

Selepas selesai solat jenazah, jenazah Ataturk dibawa keluar dari Dolmabache, diletakkan atas kaison yang ditarik kuda dan dibawa di hadapan perarakan jenazah ke Taman Gulhane. Dari Seraglio Point, sebuah bot torpedo membawa jenazah beliau ke kapal perang TCG Yavuz. Kapal Yavuz diiringi oleh kapal tentera laut Turki dan kapal-kapal asing membawa jenazah sehingga melepasi Pulau Buyukada. Setelah itu, Yavuz meneruskan perjalanan ke bandar pelabuhan Izmit.

Keranda yang membawa jenazah dipindahkan ke atas keretapi pengebumian dan dibawa ke Ankara di mana ia tiba pada 20 November 1938. Menanti jenazah tiba ialah def-def kehormat terdiri daripada Presiden Turki, Ismet Inonu, Speaker Parlimen Turki, Abdulhalik Renda, Perdana Menteri, Celal Bayar, menteri-menteri Kabinet, Panglima Angkatan Tentera Turki, Field Marshall Fevzi Cakmak, pegawai-pegawai tinggi kerajaan dan tentera serta semua ahli parlimen.

Keranda Ataturk kemudian sekali lagi dibawa di atas kaison ke Bangunan Perhimpunan Agung Kebangsaan Turki di Ulus, di mana ia diletakkan atas sebuah catalfaque di hadapan bangunan Parlimen untuk tatapan umum. Ini memberi peluang kepada ribuan penduduk Ankara memberi penghormatan terakhir kepada Bapa Turki Moden. Pada hari berikutnya, satu lagi upacara pengebumian lebih besar diadakan bagi memberi peluang kepada pemimpin-pemimpin asing memberi penghormatan terakhir.

17 pemimpin asing hadir memberi penghormatan. Perarakan dengan keranda jenazah Ataturk yang dilitupi dengan bendera Turki diletakkan atas kaison yang ditarik kuda dibawa ke Muzium Etnografi Ankara turut diiringi sembilan detasmen pegawal kehormatan. Antara negara yang menghantar detasmen tersebut ialah Britain, Iran dan Yugoslavia. Setibanya di muzium, keranda Ataturk diletakkan dalam sebuah keranda batu marmar berwarna putih yang dibina khas dengan bendera Turki menutup penutup keranda.

Dan dari rekod rasmi ini, cerita jenazah Ataturk tidak diterima bumi muncul dan tersebar secara meluas di serata dunia termasuk di medan-medan ceramah. Dan bila memandang polisi pemerintahan Ataturk, maka tidak hairanlah bagaimana ia dapat dikaitkan sebagai satu kisah teladan yang menarik tetapi sumbernya goyah.

Cerita sebenar kenapa kerajaan Turki menyemadikan sementara jenazah beliau di situ ialah mereka mahu membina satu kompleks pemakaman besar untuk Ataturk di atas bukit paling tinggi di Ankara pada ketika itu, Rasateppe. Memandangkan projek kompleks pemakaman yang dipanggil Anitkabir akan mengambil masa 15 tahun, maka pihak kerajaan memilih Muzium Etnografi Ankara sebagai tempat persemadian sementara beliau.

Anitkabir

Dan impian tersebut menjadi kenyataan pada 1953, apabila penutup keranda batu dibuka kali pertama dan keranda tersebut dibawa keluar dengan bantuan kren jenis trispastos untuk diletakkan di atas catalfaque dengan disaksikan oleh kakak Ataturk, Makbule Atadan, Presiden Celal Bayar, Speaker Parlimen Refik Koraltan, Perdana Menteri Adnan Menderes, Panglima Angkatan Tentera Turki Nuri Yamut, Abdulhalik Renda dan beberapa pegawai tinggi kerajaan.

Gabenor Ankara, Kemal Aygun menugaskan ahli patologi dari fakulti perubatan Universiti Ankara, Profesor Kamile Sevki Mutlu untuk mengeluarkan keranda, memeriksa jenazah dan menyelia proses pengebumian semula di mana ia perlu mengikut tradisi pengebumian tempatan.

Proses yang berlaku pada 9 November ini menyaksikan Prof. Mutlu dibantu oleh dua rakan sekerjanya, Dr. Cahit Ozen dan Dr. Seref Yezgan serta 10 guru sekolah tinggi teknikal vokasional yang dihadiri pegawai-pegawai tinggi kerajaan.

Selepas membuka bahagian dalam zink, mereka menemui sebuah plastik coklat mengandungi jenazah Ataturk yang disokong penyokong kayu.  Selepas mengeluarkan plastik dan kain kafan jenazah, pasukan Prof. Mutlu mendapati jenazah beliau masih dalam keadaan baik dan tidak busuk terima kasih kepada proses pengawetan yang dijalankan 15 tahun lepas oleh Prof. Aksu yang meninggal dunia pada tahun 1951.

Turut ditemui dalam keranda tersebut ialah sampel bahan kimia pengawet yang digunakan dalam satu botol tertutup bersama label kimia tersebut. Def-def kehormat naik ke catalfaque seorang demi seorang dan memandang wajah Ataturk. Atas nasihat Prof. Mutlu, keranda ditutup semula selepas jenazah dikafankan dengan kain yang baru dan diberi kimia khas untuk kekal utuh.

Sehari selepas itu, pada tanggal 10 November 1953, keranda dilitupi bendera Turki dibawa keluar dari Muzium Etnografi Ankara dan diusung oleh 12 askar untuk diletakkan atas kaison untuk dibawa ke lokasi kekal persemadian beliau, Anitkabir. Pengusungan keranda diketuai oleh pelbagai pemimpin komuniti agama Turki seperti Armenian Patriach, Greek Orthodox, Roman Katolik dan ketua Rabbi Yahudi selain Presiden Bahagian Hal Ehwal Agama Turki.

138 pegawai simpanan muda termasuk daripada barisan sehingga tiga kilometer terdiri daripada Presiden, Perdana Menteri, Menteri-Menteri Kabinet, ahli-ahli perhimpunan kebangsaan, gabenor-gabenor wilayah dan diplomat-diplomat asing. Sementara 21 juta rakyat Turki berdiri tegak dan senyap seketika selama lima minit di setiap pelosok negara. Seorang laksamana tentera laut menjaga kusyen baldu mengandungi Pingat Kemerdekaan, satu-satunya pingat dalam banyak pingat yang dimiliki, yang dipilih Ataturk untuk dipakai.

Dan Bapa Turki Moden disemadikan di tempat persemadian kekalnya, kompleks pemakaman Anitkabir. Seorang pegawai menceritakan pengalaman semasa proses tersebut berlangsung, “Saya masih bertugas pada hari pengebumiannya, bila saya menitiskan air mata tentang hakikat kematian. Hari ini saya tidak bersedih keran 15 tahun telah mengajar saya bahawa Ataturk tidak pernah mati.”

Legasi

Hari ini, pada 9 November setiap tahun, pada 9.05 pagi, semua aktiviti dihentikan seketika selama dua minit. Siren dibunyikan di segenap pelosok negara dan rakyat Turki diam seketika pada waktu tersebut untuk menghormati Ataturk tanpa mengira sama ada di jalan raya, kafe atau pasar raya. Bagi pelajar sekolah, mereka juga diam seketika selama seminit pada 9.05 pagi. Pada hari itu, bendera Turki dikibarkan separuh tiang bagi mengingati presiden pertama Republik Turki.

Bagi yang mengikuti sejarah Turki, pasti sedar akan jasa Ataturk membebaskan negara daripada dijajah Britain, Perancis, Itali dan Greece dan menghalau mereka keluar dari bumi Anatolia. Dan Ataturk turut berjasa membawa Turki maju ke depan sebagai sebuah negara dengan melancarkan pelbagai polisi bagi mengukuhkan kembali Turki sebagai sebuah negara. Kehebatan beliau dalam mengendalikan soal pemerintahan mengagumkan ramai sehingga menjadikan beliau atau ideologi Kemalisme sebagai cara melawan imperialisme Barat.

Daripada Shah Reza dari Iran sehinggalah presiden pertama Tunisia, Habib Bourgiba menjadikan beliau sebagai inspirasi. Sementara parti Nazi Jerman diketuai Adolf Hitler menganggap beliau seperti sebahagian daripada mereka dan meniru bulat-bulat sebahagian polisi Ataturk seperti bersikap keras terhadap gereja (institusi Islam) dan menghalau keluar kelompok minoriti seperti yang dilakukan beliau pada 20-an dan 30-an. Pada hari kematian Ataturk, Joseph Goebbels, Menteri Propaganda Jerman menyifatkan kematian beliau satu kehilangan yang sukar digantikan.

Namun pada masa sama, polisi keras Ataturk terhadap Islam sama sekali mencalarkan imej beliau sebagai patriot dan nasionalis. Ya, beliau membenarkan kebebasan wanita tetapi menafikan kebebasan mereka menutup aurat. Ya, beliau masih membenarkan azan dan Al-Quran tetapi semuanya diubah dalam Bahasa Turki berikutan sikap beliau pada anti-Arab.  Pendek kata, pendekatan sekular Ataturk menolak Islam sehingga ke tebing curam. Namun, tindakan ini mendorong ramai ulama bangkit termasuk Said Nursi hafizahullah untuk memelihara cahaya agama daripada terus pudar di bumi Anatolia.

Tetapi legasi terbesar Ataturk ialah Kemalisme. Kemalisme ialah satu doktrin politik yang menganggap dirinya moden dan pro-Barat, sosialis, pro-tentera dan ultra-sekular dalam pendekatannya sehingga mencekik warga Turki untuk bernafas dalam mendapatkan hak mereka terutama soal kebebasan agama.

Dan ini sudah dibuktikan dengan siri kudeta pada 1960, 1971, 1980 dan 1997 di mana tentera dan sistem kehakiman memperlihatkan diri mereka sebagai penjaga Kemalism. Dan mereka tidak teragak-agak menyingkirkan mana-mana tokoh sama ada Adnan Menderes atau Necmettin Erbakan sekiranya agenda kerajaan berlawanan dengan enam prinsip utama Kemalism.

Namun, keghairahan Kemalism ini akhirnya memakan diri kerana perlahan-lahan ditolak rakyat yang mula condong kepada pan-Islamisme dan mahukan kembali hak mereka yang dinafikan. Ini dibantu pula dengan beberapa keputusan Kesatuan Eropah (EU) yang tidak memihak kepada mereka termasuk mengharamkan mahkamah keselamatan negara dan kebijaksanaan parti-parti politik bercorak Islam termasuk Parti Pembangunan dan Keadilan (AKP) bermain catur politik yang membantu mereka naik ke puncak. Dan siapa sangka dengan cubaan rampasan kuasa terbaru pada 2016, ia bukan langkah akhir kejatuhan sebuah lagi kerajaan pilihan rakyat tetapi satu lagi pukulan besar kepada Kemalisme.

RUJUKAN:


Maharaja Han Wudi: Maharaja Terbaik China Dalam Sejarah

Jika hari ini kita bertanya kepada orang-orang Cina yang konservatif tentang siapakah Maharaja China era imperialis yang paling berpengaruh dalam sejarah, pasti ada segelintir dari kita mengagak mereka akan menjawab pengasas Dinasti Qin merangkap maharaja pertama yang menyatukan seluruh China iaitu Qin Shi Huangdi, tetapi rata-rata kajian sosial menunjukkan golongan tradisionalis China lebih memuja Maharaja Han Wudi dari Dinasti Han.

Maharaja Han Wudi dianggap sebagai yang pemerintah yang paling hebat dari kesemua maharaja Han, bahkan adakalanya mengatasi prestasi pemerintah Dinasti Qin sebelumnya, Maharaja Qin Shi Huangdi kerana peranannya bukan sekadar memperluaskan sempadan kuasa Dinasti Han, bahkan beliau berjaya mengekalkan tempoh kemakmuran dalam sebuah empayar pemerintahan yang berpusat pada masa yang sama menundukkan mvsuh-mvsuhnya yang kuat.

Maharaja Wu dari Dinasti Han juga dikenali sebagai Han Wudi telah memerintah Han dari tahun 141–87 SM. Sebagai seorang yang giat melancarkan kempen yang berani dan bertenaga dari semua tokoh Dinasti Han, dia merupakan tokoh yang mendapat penghormatan tertinggi dari sejarawan tradisional China kerana peranannya dalam memperluas wilayah China dan mewujudkan sebuah negeri yang makmur dan berpusat yang dikenang hari ini sebagai salah satu tempoh terhebat dalam sejarah China.

Dilahirkan pada tahun 157 SM dengan nama kelahiran Liu Che, bakal pemegang gelaran Maharaja Wu itu adalah cucu Maharaja Wen dan anak ke-10 Maharaja Jing. Semasa bapanya meninggal pada tahun 141 SM, putera mahkota berusia 16 tahun itu menaiki takhta sebagai maharaja ketujuh Dinasti Han.

TRADISI NAMA GELARAN PEMERINTAHAN

Maharaja Wu memperkenalkan amalan menamakan tahun pertabalan maharaja dengan nama-nama gelaran yang dianggap suci, atau disebut dalam bahasa mandarin sebagai nian hao, atau ‘gelaran pemerintahan’. Ia bertujuan untuk mempermudahkan rujukan bagi catatan sejarah China, dan nama-nama pertabalan akan ditukar setiap tahun atau setiap beberapa tahun, samada pada waktu yang dianggap membawa tuah atau apabila untuk memperingati suatu peristiwa. Tahun pertama pemerintahan Maharaja Wu dinamakan sebagai era Jian Yuan, yang bermaksud era “penubuhan yang pertama.”

MENYELARAS PENYATUAN KUASA BERPUSAT

Setelah menaiki takhta, Maharaja Wu mengambil beberapa siri tindakan khusus untuk menyatukan kuasa pemerintahan pusat. Sejak awal permulaan Dinasti Han, terlalu ramai anggota kerabat diraja Han sebelum itu telah menduduki sebagai wakil maharaja di wilayah-wilayah besar yang berbeza-beza untuk mentadbir, mereka dilantik dengan jawatan dan gelaran tertentu tetapi semuanya setara dengan jawatan seorang Raja atau Gabenor.

Namun, lama kelamaan, peningkatan kuasa dan pengaruh mereka menimbulkan ancaman yang berpotensi terhadap Maharaja yang berkuasa di atas ‘mandat syurga’, maka situasi begini cenderung menyebabkan berlakunya per4ng saudara.

Maharaja Wu melemahkan kekuasaan mereka dengan menggubal dasar undang-undang yang membenarkan mana-mana raja dan pangeran kerajaan kota, daerah dan kerajaan kecil, untuk melepaskan tanah mereka kepada mana-mana dari salah seorang anak mereka dan bukan hanya anak lelaki sulung sahaja. Ini menyebabkan kawasan yang luas terbahagi kepada banyak unit-unit pentadbiran yang lebih kecil.

Kemudian, pemerintah pusat secara beransur-ansur mengasimilasikan unit-unit pentadbiran yang lebih kecil ini menjadi sebuah wilayah yang diperintah secara berdaulat oleh seorang Maharaja, menggantikan konsep negeri perseorangan atau kerajaan-kerajaan tunggal yang setia dibawah naungan Maharaja tetapi masing-masing diperintah mengikut sistem dan undang-undang dibawah Raja atau Gabenor masing-masing.

REFORMASI EKONOMI

Maharaja Wu juga melaksanakan reformasi pelan ekonomi untuk meningkatkan nilai pendapatan negara. Dia menaikkan cukai dan mengenakan sistem pencukaian baharu untuk menggalakkan kemasukan perdagangan dan mengambil tindakan keras terhadap para pedagang yang tidak beretika. Industri besi, garam, dan alk0qhol telah dimonopoli secara nasional.

Maharaja Wu juga memajukan penyelidikan teknologi kejuruteraan hidraulik untuk meningkatkan hasil pengeluaran dalam sektor pertanian, dan pada zaman inilah bangsa Han menggunakan kalendar pertanian China buat kali pertama.

REFORMASI SISTEM PENTADBIRAN DAN PENGAWASAN WILAYAH

Menggalas tanggungjawab sebagai pemerintah yang perlu menghadapi sebuah empayar yang kian jauh berkembang, Maharaja Wu melantik 13 pegawai pemeriksa wilayah untuk mengawasi tugas para gabenor wilayah bagi melaksanakan reformasi menyeluruh sistem pentadbiran kerajaan.

Tanggungjawab pegawai-pegawai ini adalah untuk melaporkan kepada ketua pemeriksa mengenai prestasi para gabenor dan bangsawan setempat, biasanya ia melibatkan isu penyalahgunaan kuasa atau rasuah, dan mengenai maklum balas rakyat tempatan mengenai pentadbiran mereka.

Ketua pemeriksa kemudiannya akan membawa laporan-laporan ini secara terus kepada Maharaja. Ia dianggap sebagai sistem pengawasan pertama yang bebas dari pengaruh penguasa tempatan dan yang pertama dilaksanakan secara sistematik sepanjang sejarah imperialis China.

REFORMASI IDEOLOGI DOMINAN

Untuk melantik golongan elit sosial ke dalam perkhidmatan awam, Maharaja Wu telah mewujudkan sistem rekrut yang membolehkan para pegawai dari setiap peringkat memiliki kuota untuk mengesyorkan individu-individu yang cemerlang agar mereka berpeluang mendapatkan latihan atau tajaan supaya boleh berkhidmat untuk pemerintah suatu hati nanti.

Pendekatan seperti itu memberi peluang kepada para sarjana yang berkebolehan tetapi kekurangan  status istimewa untuk menyertai sistem pentadbiran. Bahkan seseorang yang datang dari latar belakang keluarga yang sangat miskin atau berstatus sosial paling rendah, seperti hamba dan tawanan per4ng, berpeluang diterima sebagai pegawai dan jeneral yang penting.

Di samping itu, Maharaja Wu menjadikan ideologi falsafah Confucianisme sebagai prinsip ideologi pegangan ortodoksi pemerintahan dan menjadikan latihan dalam kajian Confucius sebagai syarat penting yang harus dilalui oleh calon-calon perkhidmatan awam.  Ini sekaligus menamatkan dominasi falsafah Legalisme atau Fajia, salah satu daripada enam aliran pemikiran klasik Sima Tan dalam bidang falsafah China yang dicampur adukkan dengan falsafah ajaran Taoisme pada tahun-tahun awa Dinasti Han.

Maharaja Wu menubuhkan “Kolej Imperial” di ibu kota Chang’an, yang merupakan kolej kebangsaan pertama dalam seluruh sejarah China. Majoriti besar subjek kuliah di kolej ini adalah berdasarkan falsafah Confucianisme dan mana-mana lulusan yang berjaya lulus dalam peperiksaan kerajaan akan diserap masuk terus ke dalam perkhidmatan awam.

Apabila Kolej Imperial terbukti berjaya, lebih banyak kolej dan sekolah aliran Confucian didirikan di beberapa wilayah dalam empayar. Semenjak itu, kombinasi pengesyoran oleh pegawai dan lulus peperiksaan ini dalam struktur pengambilan pegawai awam menjadi sebahagian peninggalan yang penting dari legasi Maharaja Wu.

Mengangkat falsafah Confucianisme sebagai prinsip ortodoks negara meninggalkan kesan yang mendalam terhadap politik, masyarakat, diplomasi, sertq budaya China dan Asia Timur. Matlamat ideal Confucius tertumpu kepada memajukan adab dan tingkah laku beretika serta prinsip-prinsip moral seperti kebajikan, kebenaran, kesopanan, kebijaksanaan, dan kesetiaan, yang dibina berdasarkan model raja-raja kuno yang bijaksana.

REFORMASI KETENT3RAAN

Diakui sebagai seoran arkitek kempen ketent3raan yang hebat, Maharaja Wu memimpin bangsa China Han melalui zaman perluasan kuasa yang terbesarnya ke segenap arah dan sudut. Dia meninggalkan dasar pertahanan Maharaja sebelumnya, menguasai kembali Korea di timur laut, dan memerintahkan angkatan tent3ranya menuju ke selatan China di Vietnam hari ini.

Kita kembali ke era kebangkitan Dinasti Han, ketika kejatuhan Dinasti Qin pada 206 SM dan China mengalami kekacauan, sebuah persekutuan bangsa-bangsa nomad dikenali sebagai Xiongnu yang bermula sebagai suku-suku Mongol dan Turkik yang kecil membina kekuatannya di bawah Modu Shanyu.

Di saat Liu Bang atau Maharaja Han Gaozu memulakan langkah awal mengasaskan Dinasti Han pada 202 SM, puak Xiongnu juga telah pun menjadi kuasa besar bangsa padang rumput, kekuatan Xiongnu berada pada skala yang tidak pernah disaksikan oleh orang China sebelumnya. Kedua-dua kuasa ini bertembung, tetapi Dinasti Han terpaksa menghadapi per4ng saudara, akhirnya mereka gagal menandingi Xiongnu, bahkan dalam pertempvran Baideng, Liu Bang hampir kehilangan nyawanya.

Semenjak itu Dinasti Han tidak ada  pilihan lain, selain dari menerapkan dasar keamanan dengan mengirim puteri diraja untuk dikahwinkan dengan Modu Shanyu, mereka turut mengirim  sejumlah besar hadiah, untuk menjaga kestabilan dan kedamaian.

Waktu demi waktu berlalu hinggalah Maharaja Han Wudi menaiki takhta. Maharaja Wu bertekad untuk memenangi peper4ngan menentang bangsa-bangsa nomad Xiongnu yang masih amat kuat, ketika itu persekutuan Xiongnu sudah membina pusat pemerintahan di sekitar wilayah Mongolia moden dan sering menimbulkan ancaman besar terhadap sempadan utara China.

Siri ser4ngan besar-besaran dilancarkan dengan strategi yang lebih maju akhirnya berjaya menewaskan sebahagian besar pihak Xiongnu. Pasukan tent3ra Han mengusir Xiongnu yang dari utara itu keluar dari sempadan China dan kemudian tersebar luas ke barat di beberapa wilayah Turkestan Besar yang sekarang dikenali sebagai negara Kyrgyzstan dan Uzbekistan.

PEMBUKAAN JALAN SUTERA

Sementara itu, bermula pada tahun 138 SM, Maharaja Wu mengirim utusannya yang terkenal iaitu Zhang Qian jauh ke wilayah-wilayah barat untuk mencari sekutu jangka masa panjang dan memupuk aktiviti pertukaran budaya. Ini membuka kepada hubungan luar yang lebih jauh antara wilayah Han, wilayah barat China, dan wilayah Asia tengah.

Ekspedisi ini kemudian membolehkan sutera Cina dan pelbagai barangan berharga yang lain diangkut dari Chang’an ke Iran hari ini, dan kemudian terus ke barat menuju benua Eropah, aktiviti perdagangan dua hala ini akhirnya menjadi permulaan kepada pembukaan satu laluan terkenal yang digelar sebagai “Jalan Sutera.” Pada waktu ini juga lah Zhang Qian kembali membawa beberapa laporan yang menghubungkan Dinasti Han dengan Empayar Rom pada waktu itu.

China mula mencipta namanya hingga terkenal di seluruh dunia semasa era Maharaja Wu Dinasti Han, dan kerana itulah sebabnya, hari ini orang-orang Cina lebih dikenali sebagai sebagai bangsa Han, manakala nama moden untuk kerajaan atau negara mereka hari ini, iaitu ‘China’ diambil daripada nama Dinasti ‘Qin’.

TITAH TAUBAT

Maharaja Wu berkuasa selama 54 tahun dan meninggal dunia pada usia 70 tahun. Di bawah pemerintahannya, Dinasti Han menyaksikan kemuncak tertinggi kekuasaannya yang paling besar, ukuran sempadannya sahaja pernah mengatasi ukuran sempadan Empayar Rom pada zaman yang sama.

Namun, kos perbelanjaan besar yang berkaitan dengan kempen ketent3raannya, perluasan sempadan wilayah, dan membina istana yang mewah, akhirnya menyebabkan Dinasti Han mengalami kejatuhan ekonomi, dia telah mengeringkan harta menjatuhkan moral rakyatnya, dan melemahkan negaranya.

Menjelang akhir tempoh pemerintahannya, Maharaja Wu menyesali akan kesilapan dasar-dasarnya yang lalu dan secara terbuka telah bertindak mengkritik dirinya sendiri, lalu membuat permohonan maaf kepada rakyatnya dengan menerbitkan titah bertulis yang dinamakan sebagai “Titah Taubat.”

Dia akhirnya telah membatalkan dan menolak segala cadangan meningkatkan kekuatan tent3ra untuk berkempen di barat, dan sebaliknya beliau menyokong cadangan untuk mempromosikan bidang pertanian. Maka, tradisi penaklvkan melalui peper4ngan dan pengembangan wilayah secara umumnya telah berakhir untuk zaman pemerintahannya.

Ironinya, walaupun dia menerbitkan Titah Taubat, menyesali kesilapan lampau, malahan berusaha menebus kesalahannya, pencapaiannya dalam ketent3raan tetap sebati dan sesuai dengan dirinya yang memegang gelaran “Wu” yang bermaksud “tent3ra.”

Pendek kata, Maharaja Wu telah menubuhkan dan membentuk negara, budaya, dan bangsa China seperti yang kita kenali dan kita fahami hari ini.

Dinasti Qin telah diperintah mengikut dasar-dasar Legalis yang penuh malap3taka dan kehancvran yang menyebabkan kejatuhannya dan tiada sesiapa pun yang mahu menghargai idea-idea di dalamnya.

Maka penggantinya, Dinasti Han awal, adalah seumpama pemandu kereta profesional yang menggantikan pemandu amatur dalam sebuah kereta yang sama, jika pemerintahan Qin terlalu berpusat, Han mengambil alih bukan untuk meleraikan sistem pemusatan itu, tetapi Han menstabilkan pusat pemerintahannya.

RUJUKAN:

Kings & Generals : Emperor Han Wudi – Ancient China’s Greatest Conqu3ror


Kata Pinjaman Dalam Bahasa Cina

Kata Pinjaman adalah sebuah perkataan yang diadaptasikan daripada sesuatu bahasa sebelum dimasukkan ke dalam bahasa yang lain tanpa terjemahan. Bahasa Cina adalah sebuah kumpulan bahasa yang dituturkan oleh 1.2 billion orang penutur jati ataupun sekitar 16% daripada populasi dunia. Seperti banyak bahasa di dunia, kosa kata dalam bahasa Cina juga mempunyai kata pinjaman daripada pelbagai bahasa kerana pelbagai peristiwa.

Kata Pinjaman telah memasuki penulisan dan pertuturan bahasa Cina daripada pelbagai sumber termasuk keturunan orang purba yang kini bertutur dalam bahasa itu. Kadangkala, bahasa Cina seperti bahasa Mandarin, bahasa Kantonis dan bahasa Shanghai sering menggunakan kata pinjaman dalam kehidupan mereka.

chànà (剎那), píngguǒ (蘋果) dan nièpán (涅槃) adalah antara kata pinjaman dalam bahasa Cina. Ketiga-tiga perkataan tersebut berasal daripada bahasa Sanskrit iaitu kṣaṇa (क्षण), bimbā (बिम्बा) dan nirvānā (निर्वाण) yang masing-masing bermaksud saat, buah epal dan Nirvana. Istilah daripada bahasa Sanskrit mula diperkenalkan ketika ajaran agama Buddha mula diperkenalkan merentasi China.

bāzhā (巴扎), bādànmù (巴旦木) dan shīzi (獅子) adalah antara kata pinjaman dalam bahasa Cina. Ketiga-tiga perkataan tersebut berasal daripada bahasa Parsi iaitu bāzār (بازار), bādām (بادام) dan šīr (شیر) yang masing-masing bermaksud pasar, kacang badam dan singa. Istilah daripada bahasa Parsi dipercayai bermula ketika perdagangan antara orang Cina dengan orang Parsi melalui Laluan Sutera sekitar tahun 153 SM – 1453 M.

bǎ shi (把式), zhàn (站) dan mógū (蘑菇) adalah antara kata pinjaman dalam bahasa Cina. Ketiga-tiga perkataan ini berasal daripada bahasa Mongol iaitu baɣsi, zamč (замч) dan möög (мөөг) yang masing-masing bermaksud kemahiran, stesen dan cendawan. Istilah daripada bahasa Mongol dipercayai berasal daripada pemerintahan Dinasti Yuan pada tahun 1271-1368.

bǎ shi (把式), gégé (格格) dan āgē (阿哥) adalah antara kata pinjaman dalam bahasa Cina. Ketiga-tiga perkataan ini berasal daripada bahasa Manchu iaitu baksi, gege dan age yang masing-masing bermaksud  kemahiran, puteri dan kakak. Istilah daripada bahasa Manchu  dipercayai berasal daripada pemerintahan Dinasti Chin (1636-1912).

kāfēi (咖啡), qǔqí (曲奇), kǒngdōng (孔东), kǔdiédǎ (苦迭打) dan shāfā (沙发) adalah antara kata pinjaman dalam bahasa Cina. Kelima-lima perkataan tersebut berasal daripada bahasa Inggeris iaitu coffee, cookie, condom, coup d’état dan sofa yang masing-masing bermaksud kopi, biskut, kondom, rampasan kuasa dan sofa. Istilah daripada bahasa Inggeris dipercayai berlaku ketika tanah besar melakukan perdagangan dengan dunia barat sebelum bermulanya Perang Candu Pertama (1839-1842) dan Perang Candu Kedua (1856-1860).

Pada masa kini, perniagaan dan barangan asing selalunya bebas untuk memilih transliterasinya yang tersendiri. Selalunya mereka memilih nama-nama asing dengan makna yang baik dan pada masa yang sama mempunyai persamaan bunyi dengan nama asal. Sebagai contoh yíjiā (宜家) dan kěkǒukělè (可口可乐) yang masing-masing  berasal daripada perkataan IKEA dan Coca-Cola. yíjiā (宜家) dan kěkǒukělè (可口可乐) masing-masing secara harfiahnya bermaksud “rumah yang betul” dan “lazat dan seronok”.

Akhir kata, kata pinjaman boleh ditemui dalam bahasa Cina. Daripada pelbagai sebab seperti keagamaan, kebudayaan, perdagangan dan politik menyebabkan kemasukan istilah asing ke dalam bahasa ini. Faktor geografi turut memainkan peranannya sebagai contoh bahasa Cina dialek utara di negara China mempunyai kata pinjam bahasa Manchu dan Mongol yang lebih tinggi kerana terletak berdekatan dengan kawasan penutur bahasa tersebut.

Artikel disumbangkan oleh Alam Bahasa untuk The Patriots.


Asal-Usul Mitologi Zombi

Sebut saja zombi, ramai membayangkan imej ma.ya.t-ma.ya.t yang hidup, menggi.gi.t dan menjangkiti manusia yang masih hidup menjadi seperti mereka. Ia kini sudah menjadi sebahagian dari budaya pop menerusi filem, siri televisyen dan permainan video seperti iZombie, The Walking De.ad dan Resident Evil. Tetapi tidak ramai tahu ia sebenarnya ada kaitan dengan sejarah perhambaan di Haiti.

Mitologi zombi mula muncul di negara itu pada abad ke-17 dan ke-18 semasa ia dikenali sebagai Saint-Dominique. Semasa di bawah penjajahan Perancis, hamba-hamba berdepan layanan buruk oleh tuan-tuan mereka dan dipaksa bekerja sampai ma.ti. Sekiranya ada yang ma.ti semasa bekerja, hamba baru akan diimport dan melalui kitaran sama sehingga ma.ti.

Arketip zombi semasa tempoh ini dilihat cerminan kepada kesengsaraan dan penindasan yang dialami hamba-hamba berdarah Afrika ini. Disebabkan kesusahan sebegini, ada yang memilih mengakhiri riwayat mereka sendiri. Bagi mereka, ma.ti jauh lebih baik kerana itu dapat membawa mereka kembali ke lan guinee atau Guinea (wilayah pesisir pantai Afrika Barat). Guinea di sini merujuk kepada alam barzakh penuh kenikmatan bagi mereka yang telah pergi.

Tetapi nasib berbeza menanti orang yang memilih menamatkan riwayatnya sendiri. Orang sebegini akan disumpah menjadi hantu ladang-ladang sebegini buat selama-lamanya. Sudahlah dinafikan kebebasan semasa hidup, kini terperangkap dalam badan sendiri sebagai ma.ya.t hidup – zombi tanpa roh.

Selepas tamat Revolusi Haiti pada 1804 yang menyaksikan golongan hamba yang baru bebas ini menang kempen gerila terhadap angkatan Napoleon, mitologi zombi diubah sedikit. Ia menjadi sebahagian daripada ritual keagamaan voodoo di mana mereka percaya zombi ialah ma.ya.t yang dihidupkan semula oleh bomoh-bomoh voodoo.

Bomoh-bomoh yang dipanggil bokor ini memanggil mereka untuk tujuan tertentu seperti sebagai buruh di ladang atau apa-apa tugasan jahat untuk tuannya. Tetapi menurut Profesor Amy Wilentz dari UC Irvine, ini sebenarnya zombi pasca-kolonialisme. Beliau menambah, pada ketika itu, Revolusi Haiti berada di ambang mengembalikan semula aktiviti perhambaan sekaligus menunjukkan zombi sebagai simbol bagi peristiwa-peristiwa tertentu.

Dan itu menjadikan zombi amat popular dalam budaya pop kerana ia menjadi simbol pelbagai peristiwa. Dalam setiap detik sejarah manusia terutama di Barat, zombi digambarkan sebagai simbol Pe.ra.ng Vietnam, pe.ra.ng nuklear, kemerosotan kapitalisme dan kekacauan pergerakan hak sivil. Hari ini, ia digambarkan sebagai simbol kiamat zombi di mana tamadun manusia berakhir dan manusia bertukar menjadi ma.ya.t hidup tanpa roh.

Tetapi malangnya, disebabkan ia sudah menjadi sebahagian daripada budaya pop, ia dianggap sebagai peluang melepaskan diri daripada tekanan hidup. Ia menjadi medium fantasi di mana manusia mencipta semula perwatakan mereka sama ada menjadi lebih baik atau sebaliknya. Dalam konteks ini, ia berkisar kepada tiga elemen iaitu kemanusiaan, alam sekitar dan kemandirian diri. Elemen-elemen ini menjadikan drama seperti The Walking Dead mendapat sambutan hangat dalam kalangan penonton.

Atas sebab itulah, wujud ironi tentang mitos zombi dan gambaran zombi yang kita lihat hari ini. Dahulu, ia merupakan gambaran manusia dinafikan kawalan ke atas tubuh mereka dan melihat kema.ti.an sebagai cara untuk melepaskan diri. Hari ini, ia merupakan satu medium melepaskan diri di mana perhambaan berbentuk fiksyen bagi sesetengah merupakan satu bentuk kebebasan bagi orang lain.

RUJUKAN:

Mariani, Mike. (2015). The Tragic, Forgotten History of Zombies. The Atlantic.


10 Fakta Yang Kita Tidak Ketahui Mengenai Al-Fateh

Sultan Muhammad II atau Muhammad al-Fateh bukanlah seorang individu yang asing dalam lipatan sejarah. Bagindalah individu yang berjaya merealisasikan impian umat Islam iaitu menawan kota Constantinople. Dan atas jasa baginda juga, Sultan Muhammad II mengukuhkan kekuatan Kerajaan Islam Uthmaniyyah sebagai satu kuasa yang disegani dan digeruni kawan mahupun lawan. Tetapi tahukah anda, ada banyak fakta menarik tetapi tidak diketahui berkenaan baginda.

1. Muhammad II merupakan anak ketiga Sultan Murad II dan isteri keempat baginda, Huma Hatun yang dilahirkan pada 30 Mac 1432. Tidak diketahui berkenaan latar belakang keluarga bonda baginda. Terdapat dua teori siapa Huma Hatun iaitu pertama, seorang wanita Yahudi dari Itali bernama Stella. Sementara teori lain menyatakan beliau merupakan orang Serbia dan teori ini disokong sejarawan Turki, Ilber Ortayli. Ada juga yang berpandangan bonda baginda berasal dari Perancis. Nama bonda Muhammad II iaitu Huma bermaksud burung syurga berdasarkan sebuah legenda Parsi, sekaligus turut memberi petunjuk bonda baginda merupakan orang asing.

2. Apabila Muhammad II mencecah usia 11 tahun, mengikut adat istiadat Uthmaniyyah, baginda dihantar ke Amaysa untuk menimba pengalaman dan mendapat latihan pentadbiran. Semasa di Amaysa, baginda diajar dalam pelbagai perkara seperti agama, kejuruteraan dan sains. Dua tokoh yang memberi impak besar semasa tempoh ini ialah Molla Gurani dan penasihat agama baginda, Akhshamsaddin. Semua perkara ini amat berguna pada baginda untuk tempoh terkemudian terutama semasa kempen ke atas kota Constantinople.

3. Muhammad II bukanlah anak kesayangan Sultan Murad II dan bukan waris kepada takhta kerajaan Uthmaniyyah. Selepas saudara baginda mati dibunuh akibat dicekik di atas katilnya, barulah baginda menjadi pewaris takhta kerajaan dan belajar selok-belok pentadbiran di Edirne pada usia 11 tahun.

4. Muhammad II ditabalkan sebagai sultan pada tahun 1444 selepas ayahanda baginda, Sultan Murad II mengambil keputusan meninggalkan takhta kerajaan. Semasa tempoh pertama ini, ramai musuh kerajaan Uthmaniyyah mengambil kesempatan usia Sultan Muhammad II dengan mengisytiharkan perang ke atas kerajaan tersebut. Antara kerajaan yang mengisytiharkan perang ialah Hungary apabila mereka melanggar Perjanjian Damai Szeged atas alasan ianya bukan satu kesalahan. Menyedari bahaya yang menanti, Sultan Muhammad II meminta Sultan Murad II kembali sebagai sultan tetapi permintaan baginda ditolak ayahandanya. Ini mendorong baginda menulis sepucuk surat yang terkenal di mana ia berbunyi, “Sekiranya kamu seorang Sultan, maka datang dan ketuailah askar kamu. Sekiranya aku seorang Sultan, aku memerintahkan kamu untuk datang dan mengetuai askar aku.” Berikutan itu, Sultan Murad II kembali dan mengetuai tentera Uthmaniyyah mengalahkan tentera Hungary dalam Pertempuran Varna pada tahun yang sama.

5. Selepas kemangkatan Sultan Murad II, Sultan Muhammad II meneruskan cita-cita baginda menguasai kota Constatinople. Ini dimulakan dengan membina kota Rumelihisari di sebelah Eropah Turki dengan matlamat mengawal Selat Bosphorus. Selepas kota tersebut siap, baginda mengenakan cukai ke atas mana-mana kapal yang melalui kawasan tersebut. Satu insiden ngeri berlaku apabila sebuah kapal Venice yang enggan membayar cukai tersebut ditenggelamkan dengan sedas tembakan meriam. Anak-anak kapal yang terselamat dipenggal oleh tentera Uthmaniyyah sementara nakhoda kapal tersebut disalib dan diletakkan di pesisir selat sebagai tanda amaran kepada mana-mana kapal yang melalui selat tersebut untuk membayar cukai dikenakan.

6. Selepas berjaya menawan kota Constantinople, Sultan Muhammad II mencatat sejarah tersendiri iaitu menjatuhkan hukuman mati ke atas perdana menterinya sendiri, Candarli Halil Pasha. Ketegangan hubungan Sultan Muhammad II dengan Halil Pasha bukanlah isu baru kerana ia sudah bermula sejak tempoh pertama baginda sebagai sultan. Halil Pasha merupakan individu bertanggungjawab menyingkirkan Muhammad II dan mengembalikan ayahanda baginda, Sultan Murad II ke takhta kerajaan Uthmaniyyah. Selain itu, kekayaan luar biasa keluarga Halil Pasha yang diraih lebih satu abad kerana mempunyai hubungan erat dengan pemerintah kerajaan Uthmaniyyah sebelumnya turut menjadi punca. Tetapi kemuncak kepada semua ini ialah apabila Halil Pasha menasihati baginda untuk meninggalkan kepungan Constantinople semasa operasi penaklukan Constantinople berlangsung. Sehari selepas Constantinople ditakluk, Halil Pasha ditahan dan dihukum mati di Edirne. Kedudukan beliau digantikan oleh bapa mentua baginda, Zaganos Pasha.

7. Selepas Constantinople ditawan, ramai mahu menjarah kota bersejarah tersebut. Selepas beberapa lama, Sultan Muhammad II membenarkan proses penjarahan berlaku tetapi hanya diberi tempoh tiga hari. Sepanjang tempoh tersebut, tentera-tentera bergaduh berkenaan pemilikan harta yang dijarah dan terdapat juga catatan kontroversi daripada pihak Greek yang mengatakan ramai penduduk beragama Kristian terkorban ketika penjarahan selama tiga hari ini berlaku. Hanya pada 2 Jun, baginda meninjau kota tersebut dan mendapati ia ditinggalkan, sebahagian daripadanya musnah, rumah-rumah, gudang-gudang dan kedai-kedai ditinggalkan. Sultan Muhammad II menangis sambil berkata”

“Inilah kota yang kita takluki di mana kita kemudiannya jarah dan musnahkan.”

Selepas itu, baginda mengarahkan penjarahan dihentikan, rumah-rumah penduduk dibaiki dan penduduk yang ditangkap dilepaskan tanpa dinafikan hak mereka.

8. 10 tahun selepas kejayaan baginda menguasai Constantinople, Sultan Muhammad II berangkat ke kota Troy. Di sini, baginda mengisytiharkan bahawa dendam orang Troy terhadap orang Yunani (Byzantine) sudah terbalas iaitu penguasaan Constantinople. Ini sebenarnya merujuk kepada kisah Troy di mana kota tersebut tumbang selepas mereka terpedaya dengan taktik kuda Trojan yang diperkenalkan orang Yunani.

9. Pasca-penaklukan Constantinople, Sultan Muhammad II menuntut gelaran Caesar atau Kaisar, gelaran khusus yang digunakan oleh maharaja Empayar Rom berdasarkan pendapat Constantinople merupakan ibu kota empayar tersebut sejak 330 Masihi. Dan untuk mengukuhkan tuntutan baginda, Sultan Muhammad II turut melantik Gennadius Scholarius sebagai ketua komuniti Ortodoks Timur. Sebagai pertukaran kepada perlantikan tersebut, Scholarius menyokong tuntutan baginda pada gelaran tersebut.

Dan dari segi pertalian darah, Sultan Muhammad II ada sebab yang kuat. Ini kerana moyang baginda, Sultan Orhan I berkahwin dengan seorang puteri Byzantine dan Sultan Muhammad II percaya baginda berasal dari keturunan John Tzelepes Komnenos, anak saudara kepada Maharaja Byzantine, John II Komnenos atau John Si Tampan (John the Beautiful). Bagaimanapun, baginda bukan orang pertama yang mahukan gelaran Kaisar. Ini kerana Maharaja Austria, Frederick III juga mahukan gelaran tersebut kerana berasal dari keturunan Charlemagne yang mengambil gelaran tersebut selepas ditabalkan sebagai maharaja oleh Pope Leo III pada 800 Masihi.

10. Satu legasi aneh dan menakutkan Sultan Muhammad II ialah pengenalan Undang-Undang Pembunuhan Saudara (Law of Fratricide). Menerusi undang-undang tersebut, baginda bertitah,

“Sesiapa dari kalangan anak-anakku yang mewarisi kesultanan ini, maka dia berhak membunuh saudaranya sendiri dengan tujuan menjaga kepentingan orde dunia. Ramai ulama membenarkannya, maka bertindaklah mengikut kadar sepatutnya.”

Untuk ingatan, pembunuhan sebegini bukan eksklusif kepada kerajaan Uthmaniyyah saja, ia turut berlaku ke atas kerajaan-kerajaan lain termasuk Empayar Rom, Byzantine, Parsi dan kerajaan Islam Andalusia.

Ada logik di sebalik pengenalan undang-undang ini. Untuk mengelak berlakunya perang saudara dan perebutan takhta, sesetengah pemerintah Turki membahagikan empayar mereka kepada beberapa wilayah dan ianya diserahkan kepada putera-putera raja untuk ditadbir.

Namun, amalan sebegini hanya melemahkan sesebuah kerajaan dan ia membawa kejatuhan kepada sesebuah kerajaan tersebut. Dan ini ditambah dengan sejarah awal kerajaan Uthmaniyyah penuh dengan peristiwa-peristiwa cubaan individu merampas takhta kerajaan dan mereka ini bukan saja mendapat sokongan pembesar tempatan tetapi juga oleh orang luar termasuk kerajaan Byzantine.

Ada tiga sebab ia boleh dikuatkuasakan. Pertama, jika mereka melancarkan pemberontakan untuk merampas takhta. Ini yang berlaku ke atas Cem Sultan, salah seorang putera Sultan Muhammad II. Selepas kemangkatan baginda, Cem Sultan mencadangkan kepada kekandanya, Bayezid II untuk berkongsi pemerintahan kerajaan Uthmaniyyah. Bagaimanapun, idea tersebut ditolak Bayezid II dan baginda menewaskan Cem Sultan. Cem Sultan terpaksa melarikan diri ke Eropah dan hidup dalam keadaan menyedihkan.

Kedua, seseorang itu boleh dibunuh sekiranya wujud tanda pemberontakan akan berlaku. Ini berlaku kepada Korkut, kekanda Sultan Selim I. Selepas Selim I ditabalkan sebagai sultan, Korkut mengisytiharkan taat setia kepada baginda. Tetapi untuk menghilangkan rasa curiga pada saudaranya itu, baginda menulis sepucuk surat palsu dengan mengatakan ramai pemimpin tentera memberi sokongan kepada baginda. Dari situ, Korkut boleh melancarkan pemberontakan ke atas Selim I. Dan Korkut memberi maklum balas positif pada surat tersebut. Ini menyebabkan Sultan Selim I mengarahkan kekanda baginda dihukum bunuh berhampiran Emet pada tahun 1513 dan dikebumikan di Bursa. Keadaan sama turut menimpa putera Sultan Suleiman al-Qanuni, Mustafa.

Sebab ketiga ini pula ialah mereka dibunuh bukan atas sebab pemberontakan atau persediaan memberontak tetapi atas sebab mengukuhkan kekuasaan masing-masing. Rakyat melihat kerajaan Uthmaniyyah sebagai orang yang berhak ke atas takhta. Mana-mana yang cuba menuntut dari luar dinasti tersebut pasti akan ditolak dan akan menimbulkan pemberontakan. Ini yang berlaku ke atas Sultan Murad IV yang terpaksa mengorbankan saudaranya untuk mengelak rusuhan pasukan Jannisaries kerana mereka mahu menabalkan saudaranya itu sebagai sultan.

Duta Austria ke Islambul (nama baru Constantinople pasca-penaklukan Muhammad II) semasa pemerintahan Sultan Suleiman al-Qanuni, Ogier Ghiselin de Busbecq menyifatkan situasi yang melanda putera-putera kerajaan Uthmaniyyah ini amat menyedihkan. Dan bagi sesetengah pembunuhan, ramai melihat ia sebagai satu pencabulan undang-undang dan melanggar prinsip syarak. Tetapi bagi penyokong undang-undang ini, ia perlu dilaksanakan atas sebab menjaga maslahah awam.

Buktinya, ia menjadikan pemerintah-pemerintah Uthmaniyyah yang hebat dan tegas serta sukar dicabar. Amalan ini berterusan hinggalah era pemerintahan Sultan Ahmed I di mana baginda tidak membunuh saudaranya, Mustafa. Selepas era ini, putera-putera raja tidak dihantar ke wilayah-wilayah tertentu dan menunggu giliran untuk menjadi sultan di istana. Ini membawa kepada kemerosotan kerajaan Uthmaniyyah pada akhirnya.

SUMBER

1. Dash, Mike. (2012). The Ottoman Empire’s Life or Death Race.

2. Ekinci, Ekrem Bugra. (2015). The history of fratricide in the Ottoman Empire Part 1.

3. Ekinci, Ekrem Bugra. (2015) The history of fratricide in the Ottoman Empire Part 2.

4. Inalcik, Hilal. Britannica.com. Mehmed II Ottoman Sultan.

5. Encyclopedia.com. Mehmed the Conqueror.


Pengajaran Daripada Perseteruan Jokowi-Prabowo

Perseteruan Jokowi dan Prabowo sempena Pilpres 2019 adalah perseteruan yang mengamalkan code of conduct dua patriot dan nasionalis Indonesia sejati.

Walaupun keduanya memiliki prinsip, aturan dasar juga polisi yang berbeza untuk mentadbir Indonesia, tetapi mereka ada batas-batas yang mempengaruhi perseteruan dalam politik di Indonesia.

Di Malaysia mungkin telah ramai mengenali Jokowi, bagaimana beliau memenangi Pilpres 2014, mempamerkan dinamika kepimpinan juga karisma selayaknya seorang presiden Indonesia.

Tetapi pasti belum begitu ramai yang mengenali calon yang seorang lagi Prabowo, lawannya ketika itu dan dalam Pilpres 2019 ini nanti.

Aku pernah menulis tentang kehebatan ucapan Prabowo selepas kalah di tangan Jokowi pada 2014, kemudian bagaimana ucapan beliau memberi inspirasi kemenangan Anies-Sandi pada 2017 di dalam Pilgub DKI 2017 (Pilihanraya Gubernor Jakarta).

Berikut sedikit petikan ucapan Prabowo selepas tamat Pilpres 2014;

“Dari sejak awal saya katakan bahwa pesaing kita adalah saudara kita juga. Memang ada pihak-pihak yang penuh kebencian, prasangka buruk, keserakahan, kedengkian dan jiwa yang curang. Tapi ingat dari awal saya menganjurkan kepada lingkungan saya, pendukung saya, sahabat-sahabat saya, apa yang saya tuntut dari diri saya sendiri yaitu berjiwalah sebagai seorang kesatria, sebagai seorang pendekar. Kalau ada pihak yang menebarkan kebencian, fitnah, kepada kita bukan berarti kita harus balas dengan sikap yang sama. Janganlah fitnah kita balas fitnah, janganlah kebencian kita balas kebencian. Janganlah kita bertindak sebagai individu yang berjiwa Kurawa.

Itulah sikap saya, dan karena itulah saya memilih jalan yang saya tempuh sekarang. Bukan berarti kita merendahkan nilai-nilai kita atau perjuangan kita. Semakin kita merasa benar, semakin pula kita harus rela menghormati orang lain, pihak lain. Kalau orang lain menghormati kita, kita menghormati orang tersebut. Bahkan kalaupun mereka tidak hormat pada kita, tidak ada salahnya kita menghormati terus.

Saya mohon semua pendukung-pendukung saya untuk memahami hal ini. Saya mengerti sebagian dari saudara-saudara belum bisa menerima sikap saya. Tetapi percayalah, seorang pendekar, seorang kesatria harus tegar, harus selalu memilih jalan yang baik, jalan yang benar. Menghindari kekerasan sedapat mungkin. Menjauhi permusuhan dan kebencian.

Sahabat, kita bukan pihak penakut. Sejak dari masa muda, saya pernah hidup sebagai seorang prajurit Tentara Nasional Indonesia. Berkali-kali saya terlibat dalam operasi-operasi militer, dalam kontak-kontak tembak dengan musuh negara. Saya paham apa artinya kekerasan. Karena itulah saya sadar bahwa seorang pemimpin sejati, pemimpin yang bertanggung jawab selalu harus memilih jalan yang sejuk. Apalagi kalau ini adalah untuk menjaga kepentingan, keutuhan bangsa yang kita cintai.

Sahabat, kita harus tetap militan, kita harus tetap patriotik. Kita harus menyiapkan diri untuk menghadapi segala kemungkinan. Kalau kita hormat bukan berarti kita menyerah. Kalau kita sopan bukan berarti kita meninggalkan perjuangan kita. Tapi kita harus selalu berusaha mencari jalan yang damai, jalan yang baik. Kita harus selalu mengutamakan persaudaraan dan persahabatan.“

Dengan roh dan semangat ucapan ini, ia menjadi inspirasi kepada pasca kemenangan Anies-Sandi sejak 2017, gema “Prabowo Presiden! 2019!” telah bergegar di ibu pejabat Partai Gerindra di Ragunan, Jakarta Selatan.

Hal ini kerana gabungan Anies-Sandi disokong oleh Partai Gerindra yang diketuai oleh Prabowo. Mereka berkongsi aspirasi dan kepemimpinan yang sama sepadan.

Aku percaya adab sebegini antara penyebab laungan untuknya menggegarkan Jakarta. Kemenangannya jika benar sebagai Presiden RI semasa Pilpres 2019 nanti jika diizinkan Tuhan, adalah yang telah tertulis lama, sejak Prabowo adalah pengalah pada Pilpres 2014 lagi.

Jika Prabowo menang Pilpres 2019 nanti, sedarilah bahawa kekalahan beliau pada 2014 hanyalah sekadar kekalahan yang tertangguh semata-mata.

Di Malaysia, politik kita di sini sebaliknya terus menerus mencandu kita dengan khayalan tidak bertepi dan kebencian tanpa penghujung, selain fitnah dan adu domba yang tidak pernah berhenti dari satu PRU ke PRU yang lain dan dalam setiap PRK.

Ini belum mengambil kira janji-janji kosong pemimpin yang ditabur dan diulang-ulang hanya untuk memenangi PRU dan siri-siri PRK, tanpa memikirkan kesannya kepada ekonomi dan kestabilan sosiobudaya negara. Euforia jangka pendek lebih ditagih berbanding kesinambungan bernegara dalam jangka masa panjang.

Selain janji kosong dan benih-benih kebencian terus ditanam dan yang sudah masak ranum dituai, tidak pernah ada ucapan atau aspirasi mengajak rakyat Malaysia yang berbeza fahaman dan ideologi untuk sama-sama kembali kepada penyatuan nasional secara keseluruhan pasca PRU14 lalu, atau selepas siri PRK selepas itu.

Gambar adalah mengenai pertemuan mereka di Istana Merdeka selepas Pilpres 2014 tersebut. Prabowo dan Jokowi mengucapkan selamat sesama sendiri di Istana Merdeka, Jakarta.

Ia digelar sebagai saat bila Ketua Umum Partai Gerindra, Prabowo Subianto tabik atas kemenangan Jokowi dan dibalas dengan tunduk hormat Jokowi kepada perlawanan yang diberikan Prabowo semasa Pilpres tersebut. Prabowo menghargai sambutan sebagai tetamu ‘agung’ di kediaman rasmi Presiden Jokowi.

Pertemuan tersebut memperkuatkan iltizam mereka untuk terus sepakat bahawa perbezaan politik tidak mengakibatkan perpecahan bangsa. Prabowo ketika itu (dan masih lagi) mengatakan dirinya akan tetap bersikap kritis terhadap pemeritahan Jokowi, tetapi tidak akan menjadi destruktif atau membawa rebah.

Hatta perbezaan politik pun tidak mampu memecahbelahkan sesama bangsa Indonesia ini. Semangat nasionalisme mereka sangat tebal dan kebal sehingga tidak mampu ditembus apa-apa atau siapa-siapa.

Ironi sekali kerana foto ini diambil di Istana Merdeka yang juga mengadap Monumen Nasional, julangan obor yang menjadi simbol kemerdekaan dan lambang nasionalisme Indonesia.

Benar, Indonesia mungkin perlu mengejar kita dalam banyak perkara, tetapi mereka tidak pernah jemu mengajar kita di Malaysia tentang erti juga adab seteru dalam politik yang sejati. Indonesia lebih maju, jauh lebih maju dari kita tentang hal ini.

Indonesia, selamat memilih dan teruslah menjadi contoh yang baik kepada kami. Teruslah memberi teladan bagaimana mahu berseteru dan beradu dalam medan politik negara.


Kisah Norway Menyakinkan Jepun Menggunakan Salmon Dalam Sushi

Apabila mendengar mengenai sushi, anda mungkin akan memikirkan tentang sushi salmon. Setiap restoran Jepun menyajikannya dan itu adalah faktor penting dalam kejayaan gastronomi Jepun yang terkenal di dunia.

Tetapi adakah anda tahu idea untuk sushi salmon tidak berasal dari Jepun?
Sebenarnya, salmon mentah tidak memasuki pasaran negara itu sehingga tahun 1995 dan, sebelum itu, ikan selalu dihidangkan dimasak. Hari ini, ia adalah salah satu hidangan paling popular dalam masakan Jepun. Bagaimana ia berlaku?

Inilah cara Norway meyakinkan Jepun bahawa sushi dibuat dengan salmon.
Pada tahun 1970-an, Norway mula menternak salmon untuk diedarkan di seluruh dunia. Ini adalah aktiviti baru, dan salmon dilihat sebagai barang mewah. Pengeluaran mula berkembang dengan pesat.

Ini merupakan inisiatif yang berjaya, kerana pada dekad berikutnya, Norway sahaja menguasai separuh daripada pengeluaran global, dengan keupyaan lebih dari 400,000 tan salmon. Semuanya kelihatan baik untuk masa depan.

Tetapi selepas 1989, ada satu masalah: Norway mempunyai terlalu banyak salmon. Walaupun ia mengeksport, negara ini tidak dapat mencari pelanggan yang cukup untuk membeli ikannya. Masalahnya sangat ketara sehingga mereka terpaksa mula membekukan salmon!

Pada masa yang sama, Jepun – salah satu negara yang paling banyak memakan ikan di dunia, menyumbang satu per sepuluh (1/10) dari penggunaan ikan di dunia – mulai kehilangan sumber yang cukup untuk makanan laut, Jepun hanya mampu menyediakan 50% dari permintaannya.

Oleh itu, ia mula membuka pasarannya kepada pembekal asing. Terdapat peluang untuk Norway. Pada tahun 1986, menteri perikanan Norway melancarkan program, yang disebut “Project Japan,” untuk mempromosikan industri makanan laut negara itu di Jepun. Mereka mahu mengeksport semua jenis ikan ke luar negara, termasuk salmon mentah.

Walau bagaimanapun, salmon mentah bukanlah sebahagian daripada kebiasaan masakan Jepun; mereka kebanyakan memakannya dimasak, dari Pasifik. Jadi, secara semula jadi, mereka menolaknya.

Dalam projek itu, Bjorn Eirik Olsen – yang bertanggung jawab atas “Project Japan” – mengiklankan perairan Norway yang jernih untuk menarik pengguna dan meyakinkan mereka untuk membeli salmon, namun ianya tidak berjaya.

Walaubbagaimanapaun, dia tidak berhenti di situ: dia tahu mungkin ada cara untuk menjadikan salmon sebagai sesuatu yang penting di Jepun. Setelah banyak analisis pasaran, Olsen membuat dua strategi pemasaran.

Pertama, Olsen menyasarkan Nichirei, sebuah syarikat yang terkenal dengan penjualan makanan sejuk beku di Jepun. Dia berjaya, kerana dia meyakinkan mereka untuk membeli dan mengedarkan 5,000 metrik tan salmon secara eksklusif untuk sushi di negara itu pada tahun 1992.

Itu adalah kejayaan besar: salmon akhirnya memasuki pasar Jepun dan menjadikannya boleh diterima untuk makan salmon mentah dalam sushi. Kedua, “Project Japan” mensasarkan para Chef yang mulai menggunakan salmon dan bercakap mengenainya di televisyen nasional dalam rancangan memasak yang popular pada tahun 1990-an.

Ini lebih meyakinkan orang ramai bahawa salmon baik untuk sushi dan ia menjadi perkara penting yang akan datang (the next big thing). Sejak itu, salmon telah menjadi makanan utama di restoran sushi di seluruh dunia. Pada tahun 2017, Norway mengeksport lebih dari 114,000 tan makanan laut ke Jepun, bernilai lebih dari $ 422 juta.

Lebih-lebih lagi, negara ini telah memperluaskan pasarannya ke negara-negara Asia Timur lainnya, termasuk China, Korea Selatan, Vietnam, dan Singapura. Sushi Salmon telah mengangkat restoran Jepun di seluruh dunia, dengan lebih dari 118,000 daripadanya di luar Jepun pada tahun 2017 dan 4,000 di Amerika Syarikat.

Semua orang suka sushi dan trendnya nampaknya tidak akan berakhir dalam masa terdekat. Industri salmon Norway berkembang dengan pesat sejak tahun 1960-an. Setelah menghadapi masalah pengeluaran berlebihan, negara tersebut harus mencari jalan keluar untuk menjual salmonnya ke luar negara: Jepun.

Melalui “Project Japan”, ia meyakinkan seluruh negara – dan kemudian seluruh dunia – bahawa salmon mentah baik pada sushi dan menjadi salah satu sushi paling popular yang pernah ada.

RUJUKAN:

The Norwegian campaign behind Japan’s love of salmon sushi. https://www.japantimes.co.jp/life/2018/03/10/food/norwegian-campaign-behind-japans-love-salmon-sushi/

How The Desperate Norwegian Salmon Industry Created A Sushi Staple. https://www.npr.org/2015/09/18/441530790/how-the-desperate-norwegian-salmon-industry-created-a-sushi-staple

Norway Introduced Salmon for Sushi Fish in Japan. https://theculturetrip.com/europe/norway/articles/how-norway-became-responsible-for-introducing-salmon-for-sushi-fish-in-japan-title-tbc/


Magu: Dewi Ganja Penyembuh Asia Purba

Ganja dan jenayah adalah suatu hal yang sinonim dalam kebanyakan negara. Walaupun ganja secara bertahap mula mengalami penerimaan oleh undang-undang sejak kebelakangan ini, namun kesan buruk yang menimpa manusia yang menyelewengkan tumbuhan ini masih terus membuatkannya dipandang negatif. Walau bagaimanapun, pengsinoniman ganja dengan jenayah sendiri merupakan suatu yang agak baru.Hal ini kerana pokok rami, iaitu panggilan lain bagi pokok ganja, telah lama menjadi sebahagian daripada amalan perubatan dan kerohanian dalam pelbagai budaya. Salah satu contoh kepercayaan yang sangat menghargai pokok rami adalah Taoism dalam Cina purba. Masyarakat Cina malah mempunyai dewi yang melindungi herba tersebut, iaitu Dewi Magu.Dalam kalangan masyarakat purba di Asia Timur, pokok rami dianggap sama seperti bunga ambrosia yang suci dan memiliki perkaitan dengan dewi-dewi Greek. Pokok rami telah lama dikenali sebagai eliksir kehidupan ataupun herba mauhul hayat.

Perkaitan antara Dewi Magu dengan pokok rami secara utamanya terletak pada kegunaannya sebagai herba penawar – memandangkan kebanyakan kisah mitologi mengenai Dewi Magu banyak berkisar tentang situasi di mana beliau merawat orang-orang miskin dan sakit, baik sebagai seorang dewi mahupun sebagai seorang sami wanita yang berkhidmat untuk dewi penyembuh yang tidak dikenali namanya.Dalam kesusasteraan Korea, Magu mengambil peranan yang lebih cenderung kepada kedewaan walaupun intisari ciri-ciri peribadinya masih relatif sama dengan Magu dari Cina.

KISAH BERKENAAN MAGUMerentas negara Cina, Jepun dan Korea, Magu (atau Ma Gu, MaKu, Mako) digambarkan sebagai seorang gadis muda yang jelita, berusia tidak lebih daripada 18 atau 19 tahun. Usianya yang muda dan rupa parasnya yang jelita sememangnya sesuai sebagai simbol kesihatan dan tumbuh-tumbuhan penawar yang dilindungi olehnya (sebagai dewi pelindung).Beliau dianggap sebagai dewi yang memelihara kesejahteraan di seluruh Asia Timur, tidak hanya dalam kehidupan manusia malah juga dalam kitaran alam. Dewi Magu sering dipercayai berperanan dalam menghentikan ribut salji demi kesejahteraan flora dan fauna. Di Korea pula, Magu mengambil peranan yang lebih tinggi. Berbanding hanya sebagai seorang dewi pelindung, beliau dianggap oleh masyarakat Korea sebagai Dewi Pencipta seperti Dewi Amaterasu dalam kepercayaan Shinto di Jepun. Keupayaannya sudah tentu begitu meluas, sesuai dengan tugas penciptaan dunia dan manusia.

Walaupun Dewi Magu memiliki ramai pemuja dari pelbagai etnik, penulis-penulis Cina dilihat merupakan antara yang paling bersungguh-sungguh memelihara mitologinya. Magu lebih menonjol dalam kesenian Cina sekaligus membenarkan seseorang untuk mengenali dan memahami versi Cina Magu dan kemudian membandingkan dengan bentuk atau versinya yang lain.Walaupun Korea menganggapnya sebagai dewi pencipta, Taoist Cina meyakini bahawa Magu mempunyai latar belakang sebagai seorang manusia. Versi yang paling kukuh bagi naratif ini mendakwa bahawa Magu merupakan seorang manusia yang menjalani hidup yang miskin pada abad ke-5 atau ke-6 Masihi – suatu zaman yang dilanda huru-hara peperangan. Beliau bekerja sebagai tukang tenun.Tidak ada sebarang rekod perihal ibunya, namun bapa Magu dipercayai merupakan seorang penternak kuda. Anak-beranak itu saling bekerja keras untuk menampung kehidupan. Pada suatu hari, Magu diberikan sebiji buah pic oleh seorang pelanggannya. Rezeki tersebut tidak dikongsikan dengan bapanya, sebaliknya Magu menghadiahkannya kepada seorang wanita berusia yang ditemui di jalanan. Magu kemudian memasakkan bubur untuk wanita tua itu yang berada dalam keadaan yang jauh lebih susah berbandingnya.Malangnya, bubur tersebut tidak sempat dihantar kepada wanita itu kerana bapanya pulang ke rumah dan mengurung Magu di dalam biliknya. Apabila beliau keluar daripada bilik itu untuk menemui wanita tersebut, ternyata wanita itu sudah tiada – yang dapat ditemui oleh Magu hanyalah sebiji buah pic. Magu kemudian menanam benih buah tersebut dan memeliharanya sehingga tumbuhan itu membesar menjadi sebatang pokok pic yang segar.Pokok tersebut mengeluarkan buah yang lebat, bebas untuk dipetik dan dinikmati oleh orang-orang yang memerlukan. Tidak lama kemudian, buah-buah pic daripada pokok milik Magu itu diyakini mampu berfungsi sebagai penawar. Magu pula meraih kehidupan yang kekal abadi sebagai dewi yang memiliki dan melindungi tumbuhan mauhul hayat tersebut.

DEWI PENYEMBUH DAN DEWI POKOK GANJAWalaupun kisah yang diceritakan di atas hanyalah salah satu daripada sekalian kisah berkenaan kewujudan Magu, namun ia mendedahkan fungsinya sebagai dewi – iaitu dewi yang menyembuhkan orang yang sakit serta memelihara nasib orang yang miskin serta menyuburkan alam semula jadi.Daripada kisah-kisah tersebut, dapat dilihat bahawa penulis-penulis Cina menggambarkan bahawa mauhul hayat yang dimiliki oleh Magu ialah buah pic dan hal tersebut dapat dibuktikan dengan lebih lanjut menerusi simbol-simbol awal yang dikaitkan dengan Magu sebagaimana yang terkandung dalam karya-karya Cina purba.Namun, pokok ganja juga boleh dikaitkan dengan keupayaan menyembuh Magu – walaupun penyembuhan tersebut lebih kepada perawatan secara spiritual berbanding fizikal. Catatan-catatan mengenai amalan penganut Taoist ada menyenaraikan penggunaan benih ganja atau rami sebagai pelindung dari rasukan syaitan dan mampu menambahkan deria ‘penglihatan kedua’.Sementara itu, benih ganja yang dibakar pula merupakan barangan yang dikaitkan dengan ritual penyucian yang seringkali nama Dewi Magu diserukan di dalam upacara tersebut. Malah, beliau turut dikaitkan dengan sebuah rupa bumi yang dianggap suci oleh para penganut Taoist, iaitu Gunung Tai memandangkan tumbuh-tumbuhan bercambah dengan lebat sekali di gunung tersebut.

Pada pandangan orang barat, bukanlah suatu hal yang menghairankan jika Cina mempunyai seorang dewi yang memiliki keupayaan menyembuh dan dikaitkan secara khusus dengan ganja. Kecenderungan bahawa pokok ganja pertama sekali ditanam di Cina purba mempunyai bukti yang kuat, lebih-lebih lagi penemuan-penemuan sejarah menyokong hal tersebut. Hakikatnya, dalam dunia klasik Greek, Cina purba sering dipanggil sebagai ‘Tanah Mulberry dan Rami’.Berkemungkinan hal ini juga mempengaruhi penamaan Dewi Magu atau mungkin penamaan tumbuhan tersebut (ganja atau rami), bergantung kepada jawapan terhadap persoalan, “manakah yang datang terlebih dahulu; dewi rami atau pokok rami?” Tambahan lagi, nama Dewi Magu seringkali diterjemahkan sebagai ‘Dewi Rami’. Nama Dewi Magu turut memikul konotasi yang lain, seperti ‘perawan’.Namun, hal itu juga selari dengan simbol awet muda dan keupayaannya melindungi alam semula jadi. Malahan, keadaan pokok rami yang tumbuh dengan begitu lebat di Gunung Tai seakan-akan memperlihatkan bahawa para dewa mengurniakan tumbuhan tersebut secara langsung kepada para sami Taoist.

Bekas atau jejak penggunaan ganja dalam masyarakat Asia purba masih tidak dapat dipastikan dengan jelas. Namun, terdapat bukti bahawa tumbuhan tersebut memainkan peranan yang penting dalam sejarah Asia Timur. Bahkan, terdapat juga bukti bahawa rami ataupun ganja tampil sebagai corak perhiasan pada tembikar Taiwan di zaman purba dan tongkat-tongkat Shinto bagi sami-sami Jepun.Kehadiran rami dalam hal-hal seperti itu seakan-akan mengisyaratkan nilainya yang tersendiri dalam budaya Asia sejak dahulu kala lagi. Hal ini sekaligus mencerahkan lagi hipotesis yang mengaitkan Dewi Magu dengan pokok ganja.Pada zaman di mana kewujudan herba-herba yang memiliki kemampuan luar biasa merupakan satu kelaziman dan masyarakat-masyarakat pada waktu itu pula mempercayai kewujudan para dewa di celah-celah alam semula jadi, agak munasabah untuk mengaitkan ‘kuasa’ pokok ganja dengan dewi penyembuh. Tumbuhan yang sangat mujarab itu sudah tentu diamanahkan kepada dewi (atau sami) yang memiliki kedudukan atau nilai yang sangat tinggi dalam kalangan masyarakat – seperti Dewi Magu.

DIOLAH DAN DITERJEMAHKAN DARI:


Kisah Jerman Kena Lawan Zombie Masa Perang Dunia Pertama

Korang pernah main game yang melibatkan kau tentera waktu Perang Dunia I & II, kau kena lawan dengan tentera Zombie? Sebenarnya game tu berilhamkan dari peristiwa sebenar yang dipanggil sebagai Attack Of The Deadman.

Pada 6 Ogos 1915, Tentera Imperial Jerman melancarkan serangan gas terhadap tentera Russia dan Poland yang tidak bersedia, serangan itu berkesan merosakkan paru-paru dan kerongkong musuh mereka. Ramai tentera terkorban dari kesan gas beracun tersebut.

Ia bermula dengan beberapa minggu yang panjang dan berdarah, Pasukan Jerman telah berusaha sedaya upaya untuk cuba menawan Kubu Osowiec yang dipertahankan oleh Russia.

TETAPI sebelum tu, kalau korang minat dengan sejarah Russia, kami nak cadang korang beli terus buku kami, SOVIET DI HUJUNG JARI. Tengah ada diskaun gila-gila ni. Harga asal, 28.00, kami tengah jual pada harga RM22.50. Beli di Shopee The Patriots: http://bit.ly/3B8nigf

Akhirnya pasukan Jerman mulai bosan dengan serangan yang tiada kesudahan itu, mereka lalu memutuskan untuk menguji sejenis senjata eksperimen, iaitu gas beracun.

Jerman memiliki sumber gas mustard dan gas klorin yang ada di kawasan itu, dan mereka harus memilih antara keduanya.

Di Medan Barat, Jerman lebih cenderung menggunakan gas mustard kerana mampu mencederakan tentera Sekutu walaupun mereka memakai topeng penapis udara, serangan itu menyebabkan kulit melecet teruk, sedangkan gas klorin hanya akan menyakiti mereka yang tidak memiliki topeng gas.

Namun, dari segi kesan sampingan, gas mustard lebih mudah untuk dirawat dan mudah pulih, sedangkan gas klorin pada dasarnya akan mencairkan paru-paru dan daging yang lembut.

Gas klorin tetap perlu untuk memasuki ke dalam paru-paru anda, dan kerana kebanyakan tentera di Medan Barat memiliki topeng, maka gas klorin bukanlah satu ancaman.

Masalahnya, ini bukan Medan Barat – Tentera Russia tidak berada dalam kedudukan atau situasi yang sangat baik dan menggunakan banyak sumber bahan yang ketinggalan zaman seperti Uthmaniyyah.

Gas klorin berubah menjadi bentuk asid hidroklorik apabila dicampurkan dengan kelembapan pada paru-paru seseorang. Asid itu kemudian akan memakan daging lembut dan membran mukus tubuh.

Mata boleh rosak dan bahkan boleh buta kekal, rongga hidung berdarah, malahan, kulit yang lembap juga akan muncul tanda-tanda luka terbakar dan kerosakan kimia.

Kerosakan yang paling dahsyat terjadi pada paru-paru, ketika mereka terbakar dari dalam dan luar, tisu badan akan hancur setiap kali mangsa bernafas.

Dengan terdedah kepada keracunan yang berpanjangan dalam kuantiti yang tinggi, mangsa boleh maut kerana gagal bernafas.

Setelah seseorang menyedut gas ini dengan banyak, ia boleh menyebabkan proses kematian yang sangat menyakitkan dalam beberapa minit. Jerman melepaskan gas bromin dan klorin. Jika hanya gas bromin digunakan, ia berkesan untuk mengganggu saluran pernafasan, tetapi apabila digabungkan dengan gas klorin, ia menjadi koktail yang mematikan.

Dipendekkan cerita, tentera Russia tidak mempunyai topeng gas, sementara tentera Jerman telah mengetahuinya. Mereka memutuskan untuk menggunakan pilihan gas klorin dan setelah angin memihak mereka, topeng gas diagihkan kepada pasukan mereka dan bersiap untuk mara. Gas pun dilontarkan ke arah tentera Russia yang sedang berkawal dalam sebuah kubu yang diberi nama Kubu Osowiec. Namun entah bagaimana, sekumpulan pejuang Russia berjaya kekal hidup setelah terkena serangan awal dan terus bertindakbalas mempertahankan kubu.

Ketika kepulan wap gas merebak, askar-askar Russia bergegas mencari apa sahaja yang dapat mereka lakukan agar tidak tersedut bahan toksik tersebut. Pada mulanya mereka mungkin menggunakan kain yang direndam air seperti yang dilakukan tentera Sekutu lain dalam kes serangan gas mengejut yang berbeza.

Tetapi mereka kekurangan sumber air kerana sudah lama terkepung. Ini membuatkan mereka tidak ada banyak pilihan, dan menurut beberapa sumber, mereka mula merendam baju dengan air kencing mereka untuk membuat topeng pernafasan buatan sendiri. Ketika tentera Jerman tiba di kubu, mereka melihat puluhan pejuang yang bagaikan cacat, bergerak perlahan-lahan dan berlumuran darah maju tepat ke arah mereka.

“Serangan Orang Mati,” seperti yang yang anda tahu sekarang, melahirkan kisah lagenda mengenai tentera Russia yang bangkit dari kematian untuk kembali bertempur. Terdapat begitu sedikit tentera Bersekutu yang tersisa masih hidup, itu pun mereka semua yang masih hidup itu sudah nyawa-nyawa ikan. Ada yang hampir tidak dapat berdiri, kebanyakannyan berdarah secara dalaman, dan setiap pernafasan mereka terasa sakit dan membakar.

Ibu pejabat telah mengarahkan melalui radio supaya askar-askar yang ‘sedang mati’ itu untuk terus mempertahankan kubu dengan apa jua caranya sekalipun. Daripada terus kekal bertahan, mereka memutuskan untuk melakukan serangan balas.

Manakala askar-askar Jerman bergerak melakukan kemaraan, dengan tanggapan gas itu menjadikan musuh mereka sangat lemah atau menamatkan hidup mereka sendiri. Namun tekaan mereka ternyata salah. Tentera ‘zombi’ Russia muncul tiba-tiba menyerang posisi Jerman dengan senapang dan bayonet mereka.

Namun tekaan mereka ternyata salah. Tentera ‘zombi’ Russia muncul tiba-tiba menyerang posisi Jerman dengan senapang dan bayonet mereka. Dari perspektif luaran, seratus orang kekuatan bersenjata tidak akan berpeluang menundukkan tentera yang kuat dengan 7,000 orang. Namun, ketika Jerman mendekati sasaran mereka, mereka melihat hasil serangan gas mereka dari dekat, dan mereka tidak kurang juga merasa ngerinya.

Mereka ketakutan apabila melihat askar-askar Russia yang kelihatan gila, berdarah, askar Jerman semakin panik melihat kesan senjata mereka sendiri.

Askar-askar Jerman berpaling dan tiba-tiba berlari lintang pukang, bahkan mereka tidak sempat memusnahkan atau merampas senjata yang musuh gunakan. Mereka berlari ke dalam jerat berwayar yang mereka sendiri pasang dan mengalami kecederaan yang teruk akibat letupan.

Tentera Russia melepaskan tembakan ke arah Jerman, dan tidak lama kemudian mereka merebut kembali kubu itu sekaligus berjaya mengusir tentera Jerman daripada kemungkinan yang mustahil. Keseluruhan Rejimen Infantri ke-22 Zemlyansky dicatat dalam lipatan sejarah, tetapi satu nama paling menonjol antara yang lain iaitu sub-leftenan Vladimir Kotlinsky.

Walaupun bukan orang ternama, tetapi dialah yang merancang dan memberi semangat kepada baki tentera Russia yang masih ada untuk menyerang dan berjuang demi Mother Russia mereka!

Dan akhir kata, kami nak jemput kalian membeli buku terbaru kami, iaitu THE HUMAN’S COMPLEX dan juga WORLD WITHOUT WALLS III di Shopee kami. Ada promosi kombo untuk EARLY BIRD. Beli awal, dapat diskaun setinggi RM18!

THC: http://bit.ly/3z7WvOH
WWW3: http://bit.ly/3BfSevi


Memahami Tanah Palestin Dan Sejarahnya

Untuk artikel khas ini, saya membincangkan tentang tanah bernama Palestin dan sejarah yang berkait dengannya bermula dari fasa kuno hingga fasa Turki Uthmaniyah demi memperkasakan ilmu sejarah. Jangan risau, artikel ini tidak ada pengaruh siapa-siapa atau parti politik demi memenuhi agenda tertentu. Artikel ini cuma penyampaian sejarah untuk para pembaca.

Palestin atau dengan nama lain iaitu Filastin (Arab), Palaistine (Yunani), Palaestina (Latin), dan Palestina (Hebrew) adalah tanah geografi bertempat di Asia Barat merangkumi Israel, Tebing Barat dan Gaza (Palestin), dan sebahagian barat Jordan.

Nama Palestin ini awal digunapakai oleh para penulis Yunani bagi merujuk tanah tersebut, kemudian empayar Rom menamakan tanah Palestin dengan nama Syria Palaestina. Masuk ke empayar Byzantine, tanah itu dipanggil sebagai Palaestina Prima. Terakhir sekali Palestin menjadi negeri bernama Jund Filastin di bawah pemerintahan Turki Uthmaniyah.

Palestin terkenal dengan gelaran Land of Israel, Holy Land, atau Promised Land mengikut kitab Bible dari agama Kristian. Bukan itu saja, Palestin menjadi tanah kelahiran agama Kristian dan Yahudi, serta penting bagi Arab muslim melalui sejarah khilafah Islam.

Sejak tanah Palestin ini wujud ramai kuasa-kuasa menakluk tanah ini bermula Mesir Kuno hinggalah Israel dan Palestin sendiri. Sempadan tanah ini berubah sejak berzaman dan sempadan Palestin sekarang adalah yang terkini membahagikan antara Palestin dan Israel.

FASA PALESTIN KUNO

Bermula Zaman Gangsa, kaum Canaan menubuhkan banyak negara kota di tanah Palestin membentuk sebuah tamadun yang dikelilingi dengan tamadun lain seperti Mesir Kuno, Mesopotamia, Phoenicia, dan Minoan Crete. Sekitar tahun 1550 dan 1400 SM, kota-kota Canaan menjadi naungan Kerajaan Baru Mesir sehingga pada tahun 1178 SM, di mana berlaku Pertempuran Djahy akibat serangan Orang Laut Mediterranean terhadap Mesir Kuno.

Tahun 1200 SM, masyarakat Canaan yang menetap di tanah tinggi menggelarkan diri sebagai kaum Israel atau Bani Israel yang kemudian membentuk sebuah kerajaan iaitu Kerajaan Israel pada 1047 SM hingga 930 SM. Nabi Daud A.S dan Nabi Sulaiman A.S pernah menjadi pemerintah kerajaan ini.

Kemudian, akibat konflik dalaman kerajaan, Israel terbahagi kepada dua buah kerajaan: Israel di utara di mana terbentuknya kaum Samaritan dan Judah di selatan di mana Jerusalem menjadi ibu kota Judah. Masuk tahun 722 SM, Israel ditakluk oleh empayar Neo-Assyria di Mesopotamia, diikuti dengan Judah yang menjadi naungan empayar tersebut. Judah bertahan lagi sebagai naungan empayar New-Babylonia kemudian runtuh pada 586 SM akibat pemberontakan membebaskan Judah.

Selepas Mesir Purba, empayar Neo-Assyria dan Neo-Babylonia dari Mesopotamia menakluk Palestin dari 740 SM hingga 586 SM. Pada tahun 539 SM, empayar Babylonia digantikan dengan empayar Achaemenid yang berbangsa Parsi. Para pelarian Judah dibenarkan kembali semula ke tanah mereka dan menjadikan Palestin sebagai wilayah milik Achaemenid bernama Idumea. Pada abad ke-4 SM, kerajaan Qedarite Arab dari utara Semenanjung Arab menyerap masuk Palestine ke dalam empayarnya.

PALESTIN HELLENISTIK DAN ROM

Bermula sekitar tahun 330 SM, Palestin berdepan dengan dua kuasa baru dari Eropah: Yunani Kuno dan Rom. Alexander The Great ketika sedang berkempen menakluk jajahan ke Asia, baginda telah menakluk Palestin kemudian wakil pemerintah di Palestin sentiasa bertukar akibat siri-siri pepe.rang.an.

Palestin kemudian menjadi milik Empayar Seleucid pada 200 SM, salah satu kerajaan Hellenistik selepas kemangkatan Alexander. Tahun 116 SM, p.eran.g sivil Seleucid berlaku sehingga beberapa wilayah merdeka dari Seleucid, termasuklah kerabat diraja Hasmonean yang menetap di Pergunungan Judean, Palestin. Kerabat ini kemudian menubuhkan Dinasti Hasmonean dan menjadikan seluruh Palestin sebagai jajahannya dan membentuk pakatan bersama bangsa-bangsa sekitar Palestin seperti Judea (kini dikenali sebagai Yahudi), Samaritan, Idumea, Ituraea, dan Galilean.

Masuk tahun 73 dan 63 SM, Republik Rom meluaskan jajahannya sehingga ke Palestin, menguasai tanah jajahan Judea dan memisahkan empayar Hasmonean kepada 5 wilayah. Pada tahun 40 SM, Parthia pula menjadi penakluk Palestin dengan meletakkan raja boneka berdarah Hasmonean bernama Antigonus II.

Sehingga 37 SM, Parthia berundur dari Palestin secara sah selepas empayarnya musnah akibat berp.eran.g dengan Rom melalui siri Pertempuran Rom-Parthia. Sepanjang Rom menguasai Palestin, lahirnya Nabi Isa A.S atau Jesus membawa ajaran agama yang kemudian berubah menjadi antara agama majoriti dunia iaitu Kristian.

Tahun 70 Masihi, maharaja Rom bernama Titus menghancurkan Jerusalem bagi menghentikan pemberontakan kumpulan Sicarii. Akibat kehancuran kota Suci Yahudi dan Kristian, seramai 1,100,000 orang terb.unu.h termasuklah kaum Yahudi. Saki-baki kaum Yahudi ini kemudian menjadi pelarian dan bertebaran ke Parsi, Babylonia, Adiabene (kerajaan di utara Mesopotamia), sehingga ke kerajaan-kerajaan Asia.

Pada tahun 259 dan 272, Palestin jatuh ke tangan raja Odaenathus iaitu raja empayar Palmyrene. Kemudian muncul maharaja Constantine yang beragama Kristian dengan misinya meng-kristian-kan empayar Rom. Tahun 326, banyak gereja didirikan sehingga Palestin menjadi pusat penyebaran Kristian Rom untuk para paderi menimba ilmu. Masuk tahun 614, Palestin diserap masuk ke dalam dinasti baru Parsi iaitu Sassanid sehingga dikembalikan kepada empayar Byzantine pada 628.

PALESTIN PADA FASA KHILAFAH ISLAM

Pada tahun 634, Palestin berhadapan lagi dengan kuasa besar baru iaitu kerajaan khilafah Islam selepas kewafatan Nabi Muhammad S.A.W yang menyebarkan ajaran agama Islam. Tahun 636, Pertempuran Yarmouk berlaku ketika tentera Arab muslim menakluk kawasan Levant (tanah sekitar barat Laut Mediterranean) dan menamakan Palestin sebagai Jund Filastin, menggantikan nama Syria Palaestina dari Rom.

Tahun 661 adalah tahun yang bersejarah kerana Muawiyah I ditabalkan sebagai khalifah selepas pemb.unuha.n Saidina Ali di Jerusalem, kemudian menubuhkan kerajaan Islam baru iaitu Umayyah sempena nama datuk Muawiyah. Binaan pengaruh Islam pertama di Palestin adalah Dome of the Rock pada tahun 692.

Sebelum kehadiran kerajaan khilafah oleh Arab muslim, telah ada penempatan kaum Arab di sekitar pergunungan Judean dan berdekatan Jerusalem. Ramai kaum Arab menganut ajaran Kristian pada waktu itu. Sehingga kehadiran kaum Arab muslim, penempatan kaum penganut Kristian dan Yahudi tidak diganggu demi memelihara agama Islam dari menjadi alat tunggangan untuk memperoleh jajahan kerajaan.

Selepas kerajaan Umayyah, giliran kerajaan khilafah Abbasiyah hadir menumbangkan Umayyah pada tahun 750. Kota Ramla di Palestin menjadi kota pentadbiran  manakala kota Tiberias menjadi kota keilmuan para muslim.

Pada akhir abad ke-9 Masihi, Abbasiyah semakin hilang kawalan terhadap wilayah-wilayah barat kemudian tercetusnya ketegangan politik dalaman. Masuk tahun 873, gabenor wilayah Mesir bernama Ahmad Ibn Tulun memerdekakan Mesir dari Abbasiyah dan menubuhkan Dinasti Tulunid dan beberapa tahun kemudian Tulinid menakluk Palestin dan Syria.

Walaupun dinasti Tulunid singkat namun baginda mampu mengakhiri penganiayaan rakyat Kristian dari konflik politik Abbasiyah dan menyenggarakan gereja-gereja di Palestin. Pada tahun 906, Abassiyah kembali merampas Palestin dan menggulingkan Tulunid. Sehingga 939, Dinasti Ikhshidid ditubuhkan oleh gabenor Palestin dan Mesir bernama Muhammad ibn Tughj al-Ikhsid setelah Abbasiyah menjadikan Mesir dan Palestinn sebagai wilayah autonomi.

Setelah berakhirnya dinasti Ikhshidid pada tahun 968, berlaku konflik tanpa kesudahan di Palestin sehingga kerajaan khalifah Fatimiyah yang berkiblatkan Syiah muncul menakluk Palestin pada 970. Walau bagaimanapun, Fatimiyah sukar untuk menghentikan segala ancaman asing yang mahu merampas Palestin terutamanya Byzantine.

Antara 1071 dan 1073, Palestine ditakluk oleh Empayar Seljuk yang berpusat di Isfahan, Mesopotamia namun Fatimiyah merampas balik Palestin pada 1098.

PALESTIN PADA FASA P.ERA.NG SALIB

Tahun 1099, Fatimiyah sekali lagi kehilangan Palestin dan mustahil untuk dirampas semula kerana perampas itu adalah Tentera Salib yang sedang melaksanakan misi untuk menakluk Jerusalem dari tangan kerajaan-kerajaan Islam.

Tentera Salib menubuhkan Kerajaan Jerusalem pada 1099. Kerajaan Jerusalem bertahan selama seabad sehingga kekalahan menentang bala tentera Al-Fateh pada 1187 kemudian Palestin menjadi milik Dinasti Ayubiyyah yang telah menggulingkan khalifah Fatimiyah.

Sekitar tahun 1229 hingga 1244, Palestin kembali dirampas oleh Tentera Salib dan menubuhkan Kerajaan Jerusalem Kedua dan menjadikan Acre sebagai ibu kota kerajaan. Sehingga P.eran.g Salib Keempat, Tentera Salib tidak lagi memerintah Kerajaan Jerusalem kerana empayar Byzantine yang menampung p.ra.ng itu mengalami fasa keruntuhan sehingga tidak mampu pergi ke Palestin.

Palestin menjadi milik Kesultanan Mamluk selepas menggulingkan dinasti Ayubbiyah dan pada tahun 1260, kuasa besar dari Asia Jauh muncul menggegarkan dunia Asia Barat, iaitu Empayar Mongol.

Mongol tiba di Palestin dan memulakan penjarahan yang diektuai oleh jeneral bernama Kitbuqa, seperti Mongol lakukan terhadap kota-kota sekitar Asia Barat. Kesultanan Mamluk terpaksa berhadapan dan menghalau Mongol dari menjarah jajahannya melalui Pertempuran Ain Jalut dan berjaya menghalaunya pergi.

PALESTIN KETIKA FASA TURKI UTHMANIYAH

Turki Uthmaniyah adalah kerajaan khilafah Islam terakhir dalam Dunia Islam dan berjaya menakluk Palestin dari tangan Mamluk pada 1516. Pada pertengahan abad ke-16 hingga ke-17 Masihi, Palestin diperintah oleh 3 dinasti bersekutu: Ridwan dari Gaza, Turabay dari Lajjun, dan Farruks dari Nablus, Ketiga-tiga dinasti ini mentadbir sebagai wakil Uthmaniyah.

Pada abad ke-18 Masihi, puak Zaydani yang diketuai oleh Zahir al-Umar yang memerintah Galilee meluaskan pengaruhnya ke sebahagian besar Palestin sehingga Uthmaniyah berjaya menyekat kemaraan Zahir melalui serangan kubu Galilee pada 1775. Zahir kemudian memperkukuhkan kubu Acre dan menjadikannya sebagai kota yang mengawal perdagangan kapas dan minyak zaitun dari Palestin ke Eropah.

Selepas Zahir, gabenor Mesir bernama Muhammad Ali membuat hal dengan mahu merampas Palestin untuk membina kerajaan Mesir moden. Dua tahun kemudian, Muhammad Ali berjaya merampas Palestin namun Ali harus berhadapan dengan kesengsaraan rakyat Palestin yang menentang kerahan paksa menjadi bala tentera Uthmaniyah dan pencukaian yang tidak adil.

Tahun 1840, muncul kuasa Barat di Eropah iaitu British yang masuk campur akan permasalahan Uthmaniyah terhadap Palestin. British berjanji akan memulangkan Palestin kepada Uthmaniyah tapi dengan syarat perjanjian harus ditandatangani untuk memberikan hak keistimewaan kepada pedagang Eropah untuk berdagang di Uthmaniyah tanpa sebarang sekatan.

Setelah Palestin berjaya dipulangkan semula, Palestin mula berkembang pesat dalam sektor ekonomi setelah berurusan dengan Eropah pada 1860-an. Wujud golongan kelas elit yang terdiri dari warga Arab muslim dan Kristian. Masuk tahun 1880, berlaku imigrasi kaum Yahudi dari Eropah tiba di Palestin dan memulakan kolonisasi mereka.

Kolonisasi Yahudi Eropah ini berlaku akibat kepercayaan kepada ideologi Kristian Zionism di mana kaum Yahudi wajib pulang ke Palestin untuk menubuhkan kerajaan bangsa mengikut ramalan dari kitab Bible.

British menyokong akan ideologi Zionism ini dan mementerai Perjanjian Balfour dengan ketua Yahudi British bernama Walter Rothschild pada 1917 semasa P.eran.g Dunia Pertama. Uthmaniyah terlibat dalam p.era.ng ini, bergabung dengan Kuasa Pusat menentang Kuasa Bersekutu, akhirnya Palestin menjadi milik British.

Dengan sejarah Palestin begitu panjang, ketahuilah bahawa Palestin ditakdirkan sebagai tanah yang menjadi rebutan kuasa-kuasa besar sejak dahulu lagi. Sama ada untuk menunjukkan kuasa atau sebab yang berunsurkan keagamaan, Palestin menjadi medan perebutan yang tiada kesudahan. Hanya menubuhkan kerajaan oleh orang asal Palestin yang mampu berdiri sendiri saja mampu menyelamatkan tanah ini menjadi rebutan penguasa luar.

RUJUKAN:

Abu-Lughod, Ibrahim (1971) (ed.) The Transformation of Palestine. Evanston, Illinois: Northwestern Press

Ben-Sasson, Haim Hillel (1976), A History of the Jewish People, Harvard University Press

Drews, Robert (1998), “Canaanites and Philistines”, Journal for the Study of the Old Testament, 23 (81): 39–61

Gerber, Haim (1998) “Palestine” and Other Territorial Concepts in the 17th Century”, in: International Journal of Middle East Studies, Vol 30, pp. 563–572.

Jacobson, David (1999). “Palestine and Israel”. Bulletin of the American Schools of Oriental Research. 313 (313): 65–74

Killebrew, Ann E. (2005). Biblical Peoples and Ethnicity: An Archaeological Study of Egyptians, Canaanites, Philistines and Early Israel 1300–1100 BC. Society of Biblical Literature